ซิตี้แบงก์ใช้เฟซบุ๊กทำตลาด
ซิตี้แบงก์ ใช้เฟซบุ๊กเป็นกลยุทธ์การตลาดออนไลน์ ขยายฐานลูกค้าในประเทศไทย
10 มี.ค. 2558

ซิตี้แบงก์ ใช้เฟซบุ๊กเป็นกลยุทธ์การตลาดออนไลน์ ขยายฐานลูกค้าในประเทศไทย
ซิตี้แบงก์ ธนาคารระดับโลกซึ่งดำเนินการอยู่ใน 36 ประเทศ ร่วมกับ ฮาวาส มีเดีย อินเตอร์เนชั่นแนล และเดลต้าเอ็กซ์ ใช้โซเชียลมีเดียยอดนิยมอย่างเฟซบุ๊ก เป็นเครื่องมือหลักในการทำการตลาดออนไลน์ เพื่อสร้างปฏิสัมพันธ์กับกลุ่มผู้รับสารเป้าหมายและขยายฐานลูกค้า
ก่อนทำการตลาดบนเฟซบุ๊ก ซิตี้แบงก์เพิ่มฐานลูกค้าด้วยการทำการตลาดบนแพลตฟอร์มค้นหาออนไลน์เป็นหลัก และหันมาใช้เฟซบุ๊กในการเข้าถึงลูกค้าบัตรเครดิตรายใหม่ โดยมีเป้าหมายคือการสร้างกลยุทธ์ที่สามารถใช้ในระดับภูมิภาคได้อย่างมีประสิทธิภาพ ขณะที่สามารถลดต้นทุนการขยายกลุ่มลูกค้าเป้าหมายลง 25%
ซิดฮาร์ท ซุรานา ผู้จัดการทั่วไป ดิจิทัล เอเชียแปซิฟิก ฮาวาส มีเดีย อินเตอร์เนชั่นแนล กล่าวว่า ในระยะเวลาเพียง 6 เดือน ของการทำแคมเปญการตลาดด้วยเฟซบุ๊กในประเทศไทย ซิตี้แบงก์สามารถเพิ่มลูกค้าเป้าหมายขึ้นถึง 2.3 เท่า ขณะที่ลดต้นทุนต่อรายชื่อได้ถึง 34% จากความสำเร็จที่ได้รับในตลาดประเทศไทยนี้เอง ซิตี้แบงก์จึงนำกลยุทธ์การทำแคมเปญเดียวกันนี้ไปขยายผลต่อในตลาดอื่นๆ ในเอเชียตะวันออกเฉียงใต้
ซิตี้แบงก์เริ่มแคมเปญการตลาดออนไลน์ด้วยการวิเคราะห์ฐานข้อมูลของลูกค้าที่มีอยู่และแบ่งผู้รับสารเป้าหมายออกเป็นกลุ่ม โดยเครื่องมือแรกที่ธนาคารเลือกใช้เพื่อเข้าถึงกลุ่มลูกค้าและทำการตลาดไปยังกลุ่มผู้ที่เคยเข้าชมเว็บไซต์ ได้แก่ Custom Audience นอกจากนี้ซิตี้แบงก์ได้เลือกใช้เครื่องมือ Lookalike Audiences ในการเข้าถึงกลุ่มลูกค้าใหม่ ซึ่งมีแนวโน้มที่จะสนใจในบริการของธนาคาร ผ่านการจับคู่ความคล้ายคลึงของพวกเขากับโปรไฟล์ของลูกค้าปัจจุบัน
ขั้นตอนถัดไป คือ การสร้างแบรนด์ให้เป็นที่รู้จักและเข้าถึงกลุ่มผู้รับสารที่ได้แบ่งกลุ่มไว้ก่อนหน้า ผ่านโฆษณาที่สร้างขึ้นให้สอดคล้องกับความสนใจ ดึงทราฟฟิกไปสู่หน้าเว็บไซต์สำหรับลูกค้าบัตรเครดิต ปัจจุบันเฟซบุ๊กเชื่อมต่อผู้คน 1,390 ล้านคนทั่วโลกเข้าด้วยกันและได้กลายเป็นหนึ่งในกลยุทธ์การตลาดที่สำคัญสำหรับธุรกิจหลายประเภท รวมถึงธุรกิจการเงินรองรับระบบเศรษฐกิจดิจิทัล